Oppgjøret etter Hans uteblir. Nå står campingplassene i en ny krise.
Syv måneder etter at flommen Hans la deler av Norge under vann, venter hundrevis av bedrifter på erstatning. Kommer den ikke snart, kan det gå mot en krisesommer for mange campingplasser. Det har bygd seg opp en kraftig irritasjon i reiselivsnæringen etter ekstremværet Hans i fjor sommer.  Flommen gjorde betydelig skade hos mange reiselivsbedrifter – spesielt på campingplasser. Nå står mange av dem i en ny krise.  Pengene fra naturskadeordningen uteblir. – Dette er dramatisk for mange campingplasser, sier Thorstein Berg. Han er styreleder i campingkjeden Topcamp. To av kjedens plasser ble rammet av flommen. Verst gikk det utover Onsakervika Camping ved Tyrifjorden i Hole kommune.  Frykter at sommeren ryker Skadene i Onsakervika er blitt taksert til rundt 7 millioner kroner. Men i likhet med mange andre venter eieren på erstatning fra naturskadeordningen. Denne statlige ordningen kan gi erstatning etter skader på objekter det ikke er mulig å forsikre. – Vi kan ikke starte arbeidet med å sette i stand plassen før vi får svar på søknaden. Og får vi ikke svar i løpet av én måned, ryker hele sesongen. Jobben vil ta to–tre måneder, sier Berg. Det står 250 campingvogner fast på plassen. Det kommer ingen inntekter fra dem så lenge plassen ser ut som den gjør nå. – Dersom dette hadde vært den eneste plassen vi eide, ville vi gått konkurs, hevder Berg. Nå kan det ta enda ni–ti måneder før søknaden blir behandlet. (Les svaret fra Naturskadeordningen nederst i saken). Tiden begynner å renne ut Situasjonen setter reiselivsnæringen i en vanskelig stilling, ifølge NHO Reiseliv. Direktør Kristin Krohn Devold i NHO Reiseliv har derfor tatt opp saken med statsforvalteren. – Bedriftene er helt avhengig av at utbedringene gjennomføres før sesongen starter. Hvis ikke, kan sesongen for disse bedriftene bli delvis ødelagt, mener NHO Reiseliv. I en medlemsundersøkelse som NHO Reiseliv gjennomførte i oktober, svarte 38 prosent av bedriftene i Oslo, Viken og Innlandet at flommen hadde fått konsekvenser, enten i form av skader eller bortfall av kunder. «Halvparten av disse bedriftene opplevde at forsikringsordningene ikke er gode nok for å dekke tapene. De er derfor sterkt avhengig av naturskadeordningen for å bygge opp igjen bedriften», skriver Kristin Krohn Devold i et brev til statsforvalteren. Campingskader for millioner Det finnes ingen total oversikt over skadene som Hans påførte campingplasser. Men ifølge NHO Reiseliv dreier det seg om skader for titalls millioner kroner. Dette er noen eksempler, i tillegg til Topcamp: Men det er ikke bare Statens naturskadeordning som sliter med å få ferdig sakene. Heller ikke forsikringsselskapene er ferdige med Hans.  – Det er vanskelig å si når vi kan avslutte alle saker knyttet til Hans. Dette rammet mange av våre kunder hardt, opplyser kommunikasjonssjef Ellen Paulsen i If.  Trond Helge F.O. Buttingsrud venter fortsatt på det endelige oppgjøret fra sitt selskap. Han er eier og daglig leder av Buttingsrud Camping nord for Hønefoss. – Det er klart at dette får økonomiske konsekvenser. Det blir en sen oppstart i år, sier han. 2000 saker venter Det er Landbruksdirektoratet som behandler søknader om naturskadeerstatning. Seksjonssjef Grete Mari Sand erkjenner at de sliter med kapasiteten. Direktoratet mottok i fjor totalt 2437 søknader om naturskadeerstatning. Det er en femdobling i forhold til et normalår. Nesten 2000 av søknadene var knyttet til ekstremværet Hans. Ifølge Sand er rundt 350 søknader behandlet pr. dags dato. I overkant av 200 er under behandling. Med andre ord: Det ligger nesten et par tusen søknader som ikke er påbegynt. Ikke rigget for nivået Nå økes kapasiteten fra 4,5 til syv årsverk ved seksjonen. Likevel anslår direktoratet at det vil det ta hele 2024 å behandle ferdig sakene. – Dette beklager vi sterkt, og vi vurderer kontinuerlig mulighetene for å øke kapasiteten i saksbehandlingen. Men vi er ikke satt opp for å håndtere en ekstraordinær hendelse med så store og mange skader som Hans medførte, forklarer Sand. – Kan det være aktuelt å betale ut et á konto-beløp før søknadene er ferdig behandlet?  – Nei. Lovverket gir ikke rom for det.
Hundrevis av bedrifter venter på erstatning syv måneder etter at flommen fra ekstremværet Hans gjorde stor skade i Norge.  Campingplasser er spesielt hardt rammet og risikerer en krisesommer hvis de ikke får erstatningen snart.  Landbruksdirektoratet, som behandler søknadene om naturskadeerstatning, har nesten 2000 søknader de ikke har begynt på. De anslår det kan ta resten av 2024 å behandle alle sakene.